EELNÕU

01.11.2022

**Lavassaare ja Elbu turbatootmisala korrastamistingimuste väljastamise taotlusele keskkonnamõju hindamise algatamata jätmine**

Aktsiaselts Tootsi Turvas (registrikood 10021374, aadress Papiniidu tn 5-Büroomaja 1, Pärnu linn, Pärnu linn, Pärnu maakond) esitas 08.03.2022 Keskkonnaametile taotluse Lavassaare ja Elbu turbatootmisalale korrastamistingimuste väljastamiseks (registreeritud keskkonnaotsuste infosüsteemis KOTKAS 09.03.2022 dokumendina nr DM-119452-1)

Keskkonnamõju hindamise ja keskkonnajuhtimissüsteemi seaduse (edaspidi KeHJS) § 3 lõike 1 punkti 2 kohaselt hinnatakse keskkonnamõju, kui taotletud tegevusluba või selle muutmine ning tegevusloa taotlemise või muutmise põhjuseks olev kavandatav tegevus toob eeldatavalt kaasa olulise keskkonnamõju või kavandatakse tegevust, mille korral ei ole objektiivse teabe põhjal välistatud, et sellega võib kaasneda eraldi või koos muude tegevustega eeldatavalt oluline ebasoodne mõju Natura 2000 võrgustiku ala kaitse-eesmärkidele, ja mis ei ole otseselt seotud ala kaitsekorraldusega või ei ole selleks otseselt vajalik. KeHJS § 7 puntides 1-3 ei ole korrastamistingimused määratletud tegevusloaks. KeHJS § 7 punkti 4 kohaselt on tegevusluba eeldatavalt olulise keskkonnamõjuga kavandatavat tegevust lubav samas paragrahvis nimetamata muu dokument. Seega loeb Keskkonnaamet korrastamistingimuste taotluse tegevusloa taotluseks.

KeHJS § 11 lõike 2 kohaselt vaatab otsustaja tegevusloa taotluse läbi ning teeb otsuse keskkonnamõju hindamise (edaspidi KMH) algatamise või algatamata jätmise kohta KeHJS § 6 lõikes 2 nimetatud valdkondade tegevuse ja kohta KeHJS § 6 lõikes 2¹ viidatud tegevuse korral õigusaktis sätestatud tegevusloa taotluse menetlemise aja jooksul, kuid hiljemalt 90. päeval pärast KeHJS § 6¹ lõikes 1 loetletud teabe saamist. KeHJS § 9 lõike 1 kohaselt on otsustaja tegevusloa andja, maapõueseaduse (edaspidi MaaPS) § 81 lõike 3 kohaselt esitab korrastamistingimused Keskkonnaamet. Seega on Keskkonnaamet otsustajaks KeHJS tähenduses.

KeHJS § 6 lõige 2 punkti 2, § 61 lõike 3, § 11 lõigete 2 ja 4 ning KeHJS § 6 lõike 4 alusel kehtestatud Vabariigi Valitsuse 29.08.2005 määruse nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ § 1 lõike 1 ja § 3 punkti 12 kohaselt peab otsustaja andma eelhinnangu selle kohta, kas turba mehhaniseeritud kaevandamisega muudetud maa korrastamine on eeldatavalt olulise keskkonnamõjuga tegevus või mitte ning otsustama KMH algatamise või algatamata jätmise üle.

KeHJS § 11 lõike 2³ järgi otsustatakse KMH vajalikkus, lähtudes eelhinnangust ja asjaomase asutuse seisukohast. KeHJS § 11 lõike 4 kohaselt lisatakse otsusele eelhinnang, kui kavandatava tegevuse KMH algatamise või algatamata jätmise otsus tehakse KeHJS § 6 lõigete 2 või 21 alusel.

**I. EELHINNANG**

KeHJS § 6¹ lõike 3 järgi annab Keskkonnaamet eelhinnangu arendaja esitatud ja muu asjakohase teabe alusel ning lähtudes kavandatavast tegevusest, selle asukohast ning eeldatavast keskkonnamõjust. Eelhinnangu sisu täpsustatud nõuded on KeHJS § 6¹ lõike 5 alusel kehtestatud keskkonnaministri 16.08.2017 määrusega nr 31 „Eelhinnangu sisu täpsustatud nõuded“ (edaspidi määrus nr 31).

Keskkonnaamet on eelhinnangu andmisel kasutanud järgmisi materjale:

1. Keskkonnaluba nr KMIN-070.

2. Aktsiaseltsi Tootsi Turvas poolt esitatud taotlus korrastamistingimuste väljastamiseks.

**1.1. Kavandatav tegevus (tegevuse iseloom ja maht, seosed asjakohaste strateegiliste planeerimisdokumentidega)**

Kavandatava tegevuse eesmärgiks on osaline Lavassaare ja Elbu turbatootmisala kaevandatud maa korrastamine. Lavassaare ja Elbu turbatootmisala mäeeraldis ja selle teenindusmaa asuvad Pärnu maakonnas Põhja-Pärnumaa vallas Pitsalu külas riigile kuuluval Lavassaare turbatootmisala (katastritunnus 18801:003:0164), Elbu turbatootmisala (katastritunnus 18803:001:0094), Elbu turbakaevandusala (katastritunnus 18803:001:0095) ning Siunina turbatootmisalal (katastritunnus 18801:003:0165), millede riigivara valitseja on Keskkonnaministeerium ja volitatud asutus Maa-amet.

Keskkonnaloale nr KMIN-070 on kaevandatud maa kasutamise otstarbeks märgitud taassoostuv ala. Soo taastamise võimalikkuse tagamiseks jäetakse mäeeraldise põhja ~0,2 m paksune turbatervik, et luua sobivad kasvutingimused turbasamblale. Lisaks õhukese turbakihi olemasolule on soo taastamise seisukohalt oluline tagada korrastataval alal reguleeritud ja stabiilne veerežiim. Soo taastamisel on oluline hoida stabiilselt veetaset maapinnal. Viimast saab edukalt tagada jagades ammendatud ala vastavalt lamami reljeefile väiksemateks aladeks ehk terrassideks ning eraldada need reguleeritud ülevooluga veetõkketammidega. Sellise meetodi korral rajatakse korrastavale alale mitmeid terrasse, mille veetase on erineva tasemega, samas on kogu ala ühtlaselt üle ujutatud. Olemasoleva kuivendusvõrgu väljavoolukraavid tuleb omakorda sulgeda pinnasepaisudega. Tehnilise korrastamise järel on soovituslik alale laotada turbasambla fragmente, et kiirendada selle levikut ja kasvu. Korrastatava ala suuruseks on 400-450 ha.

Soo taastamisel luuakse tingimused bioloogilise mitmekesisuse arenguks, luues kasvutingimused soodele iseloomulikele taimedele ja pakkudes elukohti loomadele. Turba lagunemine väheneb, taimkatte arenguga luuakse tingimused turbaalal süsiniku sidumiseks ning vähendatakse turba mineraliseerumisest tulenevaid CO₂ vooge. Taastatud turbaalad on ka magevee reservuaarid ning veetaseme tõustes väheneb ala tuleohtlikkus. Veetaseme tõstmisega maapinna lähedale korrastataval turbaalal võib kaasneda veetaseme tõus piirnevatel kinnistutel, kui selleks ei nähta ette leevendusmeetmeid. Piirnevad kinnistud on võimalik korrastatavast alast vajadusel eraldada veetõkkevallidega ning säilitada nendel toimiv kuivendussüsteem.

Turbatootmisala piires on veel kaevandatavat turbavaru, kus mäetööd jätkuvad mitukümmend aastat. Seetõttu tuleb korrastamisprojekti koostamise käigus näha ette meetmed, et korrastamise käigus veetase ei tõuseks ammendamata turbakihiga tootmisala osadel, kuid oleks võimalik ammenduvad turbatootmisala väljakud järk-järgult korrastada.

Ei ole teada, et kaevandatud ala korrastamine oleks vastuolus strateegiliste planeerimisdokumentidega. Antud juhul on tegemist maavara kaevandamise lõpetamisega kaasneva loomuliku ning seadusjärgse kohustusega, mistõttu ei ole korrastamine vastuolus planeeringute ja arengukavadega.

Tegevusel on positiivne mõju kliimaeesmärkide täitmisele. Soodel on oluline roll kliima kujundamisel, sidudes või emiteerides kasvuhoonegaase. Mahajäetud ja kasutusel olevad turbatootmisalad omavad mõju süsinikuringele, veerežiimile, bioloogilisele ja maastikulisele mitmekesisusele. Kuivendatud tootmisalad on CO₂ allikad, kuna kaevandamise tõttu on veetase madal ja fotosünteesiv taimestik eemaldatud. Turbatootmisalale taassoostumiseks sobivate tingimuste loomisel peatatakse turbakadu ja vähendatakse kasvuhoonegaaside emissioone. Kliima seisukohast Lavassaare ja Elbu turbatootmisala korrastamise tulemusena kasvuhoonegaaside summaarne emissioon atmosfääri väheneb, millega kaasneb positiivne mõju.

Keskkonnaamet toob välja, et Lavassaare ja Elbu turbatootmisala korrastamissuunaks on taassoostuv ala, seega on eelhinnangus hinnatud maa-ala korrastamist sooks, st veetaseme tõstmist jms. Kui maa-ala soovitakse kasutada taastuvenergialahendusi, tuleb selleks esitada loa muutmise taotlus, kus muudetakse korrastamise suunda ning vastavalt sellele tuleb seda eraldi hinnata.

**1.2. Resursside kasutamine, tegevuse energiakasutus**

Kavandatava tegevuse käigus kasutatakse ressursse ja energiat kraavide sulgemiseks, veetõkkevallide rajamiseks, rajatiste likvideerimiseks jm tegevusteks, mis käivad turbatootmisala tehnilise ja bioloogilise korrastamise juurde. Veetõkketammide rajamiseks kasutatakse tõenäoliselt tootmisalalt saadud turvast.

Tagamaks soodele iseloomuliku taimkatte arengut peab korrastataval alal kaevandamata jääma vähemalt 0,2 m paksune turbakiht, et luua sobivad keemilised ja füüsikalised kasvutingimused sootaimedele. Korrastamine tuleb läbi viia esimesel võimalusel peale väljakute ammendumist, et vältida turba edasist mineraliseerumist, sel juhul ei ole vajalik ka turba pinna koorimine. Bioloogilisel korrastamisel läbiviidavatel töödel tuleb kaasata vastava eriala spetsialist, kes omab varasemat kogemust soo taastamisel. Pärast tootmistegevuse lõpetamist tuleb viia turbatootmisalalt ära kõik, mis on tehislik, et taastada kaevandamisest mõjutatud maa-alal looduslik ilme.

Võib eeldada, et kavandatav tegevus ei ole energia- ja jäätmemahukas ega kujuta ohtu keskkonnale, inimese tervisele ja varale.

**1.3. tegevusega kaasnevad tegurid, nagu heide vette, pinnasesse ja õhku ning müra, vibratsioon, valgus, soojus, kiirgus ja lõhn, jäätmete teke ja käitlemine**

Pinna- ja põhjavesi

Lavassaare turbamaardlas alustati turba kaevandamisega 1920ndatel. Maardla intensiivne kasutamine on juba aastakümneid tagasi põhjustanud ulatuslikke muutuseid pinnavee ja maapinnalähedase põhjavee režiimis. Põhilisteks muutusteks on:

- soosetete veekihi veetaseme ulatuslik alanemine võrreldes turbatootmise eelse ajaga;

- aastase äravoolu suurenemine kuivendussüsteemide rajamise ja süvendamise tõttu;

- maapinnalähedase põhjavee taseme alanemine.

Praeguseks ajaks on eelpool nimetatud muutused kujundanud Lavassaare ja Elbu tootmisaladel küllaltki stabiilsed hüdrogeoloogilised ja hüdroloogilised tingimused, mis ei ole ka viimaste kümnendite jooksul oluliselt mõjutanud maardlat ümbritsevate alade põhja- ja pinnavee seisundit. Kuivenduskraavide võrk on tootmisaladel välja ehitatud. Võrk koosneb 20-meetrise vahekaugusega kuivenduskraavidest, millega suunatakse vesi magistraalkraavidesse ja sealt läbi väljalaskude suurematesse veekogudesse. Tootmisalade väljavoolukraavidele on rajatud settetiigid, mis avaldavad väljajuhitavale veele puhastavat mõju.

Lisaks turbatootmisala kuivenduskraavidele on tootmisaladega piirnevatel aladel välja ehitatud ulatuslikud maaparandussüsteemid, mis on samuti aastakümnete jooksul avaldanud aladele kuivendavat mõju, mis jätkub edaspidi.

Märgalade taastamise oluline tegur on vesi. Veetaset tuleb tõsta ühtlaselt üle kogu mõjutatud ala maapinna lähedale. Tähtsad on ka veega taastatavale alale viidavad toitained – kui turbaalale juhitakse toitainerikast vett, siis võib ebaõnnestuda toitainetevaese raba taastumine.

Korrastatav tootmisala tuleb jagada vastavalt lamami reljeefile väiksemateks aladeks ehk terrassideks, mis on eraldatud reguleeritud ülevooluga veetõkkevallidega. Lõigustatud ala soodustab püsiva taimestiku kasvu ja kindlustab nende levikut. Sellise meetodi korral rajatakse korrastavale alale mitmeid terrasse, mille veetase on erineva tasemega, samas on kogu ala ühtlaselt üle ujutatud. Väikseima võimaliku pindala määrab korrastatava ala reljeef. Lõplikud pindalad saab määrata maavara ammendamise järgselt, olenevalt maapinna langusest ja vee lainetuse tekkimisest.

Müra

Karjäärides ja nende lähiümbruses esineb kaht liiki müraallikaid:

− statsionaarsed masinad ja seadmed ehk punktallikad;

− transport ehk joonallikad; materjali vedu karjääri siseselt ja väljavedu ning muu liiklus.

Turbatootmisel tavaliselt ühel tootmisväljakul mitu erinevat tööprotsessi koos ei tööta. Samuti on tootmisväljakute mõõtmed piisavalt suured, et erinevatel tootmisväljakutel töötavad masinad ühte piirkonda tavaliselt ei satu. Seega on müra seisukohast erinevate masinate/tööprotsesside koosmõju minimaalne. Korrastamiseks kasutatavad masinad tekitavad kaevandamisega sarnase mürafooni ja lubatud piirväärtuseid ületava mürataseme tekkimist eeldatavalt ei ole ette näha. Korrastamise järgselt lõpeb ka mürahäiring.

Tahked peenosakesed

Korrastamisega võib kaasneda tahkete peenosakeste lendumine välisõhku ja müra, mis on analoogne turbatootmisalal selle tegevusajal kaasnenuga või sellest väiksem ega tohi ületada kehtestatud piirmäärasid. Korrastamisel kasutatavate mehhanismide vibratsioon peab samuti vastama normidele.

Turbatootmisala korrastamise mõju välisõhule (müra, peenosakesed) ei ole võrreldav turba tootmisega kaasnevate mõjudega, vaid on lühiajaline ja ei too kaasa märkimisväärset/olulist negatiivset keskkonnamõju.

Valgus, soojus, kiirgus ja lõhn

Valgus-, soojus-, kiirgus- ega lõhnareostust tootmisala korrastamisega ümbruskonnale ei kaasne.

Jäätmeteke

Turbatootmisala korrastamisel tekkida võivad jäätmed tuleb käidelda kooskõlas kehtivate õigusaktidega. Lavassaare ja Elbu turbatootmisala osaline korrastamine taastuvaks sooks loob jäätmete tekke seisukohalt eeldatavalt positiivse mõju, kuna korrastamise käigus viiakse turbatootmisalalt tehislikud materjalid jms ära ning korrastamise tulemusena maa-ala looduslik ilme taastub.

Vibratsioon

Korrastamistöid teostavad masinad tekitavad müra ja vibratsiooni, kuid need häiringud on lühiajalised ega ületa eeldatavasti õigusaktidega kehtestatud piirnorme.

**1.4. Tegevusega kaasnevate avariiolukordade suurõnnetuste või katastroofide esinemise võimalikkus**

Korrastamistöödel on potentsiaalseks reostusallikaks masinate tehnilised avariid. Selle vältimiseks tuleb jälgida masinate tehnilist seisundit ning planeerida karjääri projektis avariide likvideerimise viisid. Tuleb tagada kütte- ja määrdeainete pinnasesse sattumise vältimiseks ettenähtud kaitsevahendite olemasolu ja korrashoid. Remontimine peab toimuma selleks ettenähtud kohtades.

Kui korrastamistöid viiakse läbi kuival ja soojal aastaajal, on üks võimalik turbatootmisala keskkonnaoht turbalasundi tulekahju. Põlengu tekitajateks on turba isesüttimine, inimeste hooletus, heitgaaside väljalasketorudest lenduvad sädemed või väljalasketorudel isesüttinud turbatolm. Oluline on, et põleng, kui see peaks tekkima, saaks tootmisalal kiiresti lokaliseeritud. Selleks peavad turbatootmisalal olema tulekustutuse veevõtu kohad. Lisaks peaks turbatootmisalal olema välja töötatud esmane tulekahju likvideerimise skeem. Turbatootmisala korrastamise seisukohast suurõnnetuste või katastroofide oht puudub, kui suudetakse võimalikud põlengud kiiresti lokaliseerida.

Teadaolevalt puuduvad korrastataval mäeeraldisel alad, kus õigusaktidega kehtestatud nõudeid on ületatud või võidakse ületada. Ajalooliste, kultuuriliste ning arheoloogiliste väärtustega alad kavandatava tegevuse maa-alal teadaolevalt puuduvad, seega võimalik negatiivne mõju nimetatud väärtustele puudub.

**2. Kavandatava tegevuse asukoht ja mõjutatav keskkond**

Lavassaare ja Elbu turbatootmisala mäeeraldis ja selle teenindusmaa asuvad Pärnu maakonnas Põhja-Pärnumaa vallas Pitsalu külas riigile kuuluval Lavassaare turbatootmisala (katastritunnus 18801:003:0164), Elbu turbatootmisala (katastritunnus 18803:001:0094), Elbu turbakaevandusala (katastritunnus 18803:001:0095) ning Siunina turbatootmisalal (katastritunnus 18801:003:0165), millede riigivara valitseja on Keskkonnaministeerium ja volitatud asutus Maa-amet.

Lavassaare ja Elbu turbatootmisala mäeeraldise pindala on 2 290,42 ha ning mäeeraldise teenindusmaa pindala 2 634,08 ha. Enne mäeeraldiste lõplikku korrastamist soovitakse kogu kaevandatav varu ammendada. Lavassaare ja Elbu turbatootmisala keskkonnaluba kehtib kuni 09.08.2049. Lavassaare ja Elbu turbatootmisalal kaevandatakse hästi- ja vähelagunenud turvast.

Lavassaare toomisalast jääb linnulennult ~1 km kaugusele lõunasse Lavassaare alev ja Elbu tootmisalast ~4 km kaugusele kirdesse Pärnu-Jaagupi alev. Pärnu linn jääb 20 - 25 kilomeetri kaugusele. Lavassaare ning Elbu ja Siunina lahustüki vahelt kulgeb põhja-lõunasuunaline Audru-Lavassaare-Vahenurme kõrvalmaantee (tee nr 19103), millel ehitusseadustiku § 71 alusel on kaitsevööndi laius mõlemal pool äärmise sõiduraja välimisest servast 30 meetrit. Lavassaare tootmisala läbib OÜ-le Elektrilevi kuuluv elektriõhuliin KALLI:PJA (tunnus K3296311) 20 m laiuse kaitsevööndiga.

Turbatootmisala ümbrusesse jäävad järgmised veekogud: Maima peakraav (VEE1122100), Ridalepa oja (VEE1123000), Taidra peakraav (VEE1150400), Pitsalu peakraav (VEE1122200), Audru jõgi (VEE1122000) ja Lavassaare järv (VEE2064400). Vee erikasutuse keskkonnaloa nr L.VV/326254 alusel suunatakse turbatootmisaladelt liigvesi kraavide kaudu Maima peakraavi, Taidra peakraavi ja Ridalepa ojja. Taidra peakraav suubub Maima peakraavi, Maima peakraav ja Ridalepa oja suubuvad Audru jõkke.

Taidra peakraav, mis möödub Elbu toomisala idaservast, suubub ~4 km kaugusel Elbu tootmisalast Elbu ojja (VEE1150300). Taidra peakraav on ühtlasi ka maaparandussüsteemi eesvool.

Maima peakraav (tunnus VEE1122100) algab mäeeraldisest ~2 km kauguselt põhja suunas ning voolab mööda Elbu tootmisala läänekülge ning sealt edasi läbi Lavassaare tootmisala kuni Audru jõeni. Maima peakraav on ka maaparandussüsteemi eesvool MAIMA PKR (tunnus 61122100200000011E). Maima peakraavi valgala suurus on 42,2 km² ja vooluveekogu piiranguvööndid ulatuvad kuni 100 m mõlemale poole veekogu telge kattudes Elbu tootmisala lääneosa ja Lavassaare tootmisala keskosaga sh uute moodustatud aktiivse tarbevaru plokkidega. Maima peakraav on tugevasti muudetud veekogu ning on Lavassaare tootmisala osas rajatud kuivendustööde käigus, mistõttu ei rakendu antud osas Maima peakraavi piiranguvöönditele looduskaitseseadusest tulenev maavara kaevandamise piirang.

Pitsalu peakraav (tunnus VEE1122200) algab samuti mäeeraldisest põhjas ja voolab mööda Lavassaare tootmisala idaserva kuni Maima peakraavini. Pitsalu peakraav on ühtlasi ka maaparandussüsteemi eesvool PITSALU (tunnus 61122100201600021E).

Ridalepa oja (tunnus VEE1123000) saab alguse Elbu rabast, jäädes Elbu ja Lavassaare tootmisaladest lõunasse.

Lavassaare tootmisala piirneb kunagiste Lavassaare turbakarjääri aladega, kus alustati tükkturba kaevandamist 1920ndate alguses ja lõpetati 1950ndate keskpaigas. Vanadest karjääridest osad on säilinud veekogudena (VEE2039810, VEE2039820, VEE2039830, VEE2039570, VEE2039620, VEE2039650) ja osades toimub taassoostumine. Lavassaare tootmisalast ~1,5 km kaugusele läände jääb looduslik Lavassaare järv, mis asub Lavassaare looduskaitsealal (KLO1000645).

Lähimad elamud asuvad mäeeraldisest edelas ~300 m kaugusel kinnistutel Raina (katastritunnusega 18801:003:0113), Ülejõe tn 1 (katastritunnusega 39501:001:0015), Orava (katastritunnusega 39501:001:0153). Lavassaare alevi lähimad majad asuvad mäeeraldisest ~600 m kaugusel. Lavassare ja Elbu tootmisalade vahelisel alal jääb elamu kinnistule Anni (katastritunnusega 18801:003:0075), samuti asub Pitsalu küla ka Lavassaare ja Elbu tootmisalade vahelisel alal. Mäeeraldisest kirdes jäävad elamud ~800 m kaugusele kinnistutele Anni (katastritunnusega 18803:001:0090) ja Hendriksauna (katastritunnusega 18803:001:0072).

Turbatootmisala piires puuduvad jõeäärsed alad, jõesuudmed, rannad ja kaldad, merekeskkond.

Turba tootmiseks vajalik infrastruktuur on piirkonnas soodne ja varasema tegevuse käigus välja kujunenud. Piiranguid põhjustavad kommunikatsioonid ja objektid tootmisala piires puuduvad.

**2.1. Kavandatava tegevuse seos veemajanduskavaga**

Kavandatava tegevusega seotud veekogud on Maima peakraav, Ridalepa oja, Taidra peakraav, Pitsalu peakraav, Audru jõgi ja Lavassaare järv. Lääne-Eesti veemajanduskavas 2022-2027 (kinnitatud keskkonnaministri 07.10.2022 käskkirjaga nr 1-2/22/357) on neist pinnaveekogumid moodustatud Ridalepa ojale (1123000\_1), Taidra peakraavile (1150400\_1), Audru jõele (Audru lähtest Laisma pkr-ni ehk Audru\_1, 1122000\_1) ja Lavassaare järvele (2064400\_1). Neist pinnaveekogumitest on heas seisundis Taidra ja Audru\_1, kesises Ridalepa ning halvas Lavassaare järv.

Turba kaevandamise lõpetamise ja alade taasoostumisega ei ole ette näha negatiivset mõju heas seisundis veekogudele. Ridalepa veekogumi kesise seisu põhjuseks on hajukoormusest tingitud toitainete rohkus, mis pärineb eelkõige põllu- ja metsamaadelt. Ridalepa oja saab alguse Elbu rabas, Siunina turbatootmisalast vahetult kagust. Ridalepa oja voolab Lavassaare ja Elbu turbatootmisaladest eemale, lõuna ja lääne suunas, kuni suubub Audru jõkke. Seega ei mõjuta kavandatav tegevus Ridalepa veekogumi seisundit.

Lääne-Eesti veemajanduskava 2022-2027 meetmeprogrammi kohaselt on Lavassaare järve hea ökoloogilise seisundi saavutamiseks vajalik Lavassaare järve optimaalse veetaseme stabiilsuse tagamine. Vastav meede on toodud ka Lavassaare looduskaitseala kaitsekorralduskavas 2017-2026, mille kohaselt on vajalik Lavassaare järve veetaseme tõstmine paisuga.

Kavandatav tegevus jääb Lavassaare järvest ~1,5 km kaugusele itta. Taastatava Lavassaare tootmisala ja Lavassaare järve vahele jääb aktiivne turbatootmisala, kus kuivenduse mõju säilib. Seega ei saa kavandatav tegevus mõjutada Lavassaare järve seisundit.

**2.2. Kavandatava tegevuse mõju Lavassaare looduskaitsealale ja Elbu niidurüdi püsielupaigale**

Lavassaare ja Elbu turbatootmisala piirneb Lavassaare looduskaitsealaga (KLO1000645). ). Lavassaare looduskaitseala kaitse-eesmärgid on loetletud Vabariigi Valitsuse 05.05.2016 määruses nr 54 „Lavassaare looduskaitseala moodustamine ja kaitse-eeskiri“.

Lavassaare looduskaitseala kohta on koostatud Lavassaare looduskaitseala kaitsekorralduskava 2017 – 2026[[1]](#footnote-1).

Lavassaare looduskaitsealal domineerivad soomaastikud, mistõttu on levinumateks sooelupaigad – valdavalt raba, millele lisanduvad siirdesoo- ja madalsooalad. Seetõttu on kaitseala esinduslik ka soolinnustiku seisukohast. Kaitstavad soolinnud, eelkõige „kahlajad“ on valdavalt seotud älverikaste lagerabadega ning laugastikega. Mõned liigid (sookurg, soo-loorkull, roo-loorkull) on seotud põhiliselt madal- ja siirdesooalade või rabalaamade vaheliste läbivooluliste voolusoontega või veekogude äärsete roostikualadega[[2]](#footnote-2).

Soomaastikke ja seeläbi soolinnustiku ja –taimestikku mõjutab ebasoodsalt sooaladel ning nende piiril olevad kuivenduskraavid, põhjustades puurinde tihenemist ning elupaikade ja kasvukohtade kvaliteedi halvenemist. Meede sooalade taastamiseks on veerežiimi taastamine sulgedes soode servades olevad kuivenduskraavid[[3]](#footnote-3).

Lavassaare turbatootmisala korrastamine viisil, mis taastab soomaastiku ja loob eeldused sootaimestiku taasarenguks ja seeläbi loob tingimused soolinnustikule sobivate elupaikade taastumiseks, omab piirnevale Lavassaare looduskaitsealale soodsat mõju ja toetab omakorda ka kaitseala kaitse-eesmärkide saavutamist.

Elbu ja Siunina turbatootmisala korrastatavad alad piirnevad Elbu niidurüdi püsielupaigaga (KLO3101960), mis kuulub ka projekteeritava Lavassaare looduskaitseala Elbu sihtkaitsevööndisse. Kuivõrd tegemist on rabaga, ohustab alal asuvaid väärtusi eelkõige turba kaevandamine ja kuivendusega kaasnevad veerežiimi muutused. Turba kaevandamise mõju loodusväärtustele väljendub peamiselt märgala ja selle ökosüsteemi hävimises ning pinnasekahjustustes. Loodusliku veerežiimi rikkumisest ja turba kaevandamisega kaasnevatest pinnasekahjustustest tingitud negatiivne mõju looduskeskkonnale toob kaasa alal leiduvate elupaigatüüpide ning kaitsealuste liikide elupaikade hävimise[[4]](#footnote-4). Vajalik ja soositud tegevus koosluse kujundamiseks ja seeläbi elupaiga kvaliteeti tõstmiseks on veerežiimi taastamine (kraavide sulgemine).

Niidurüdi *(Calidris alpina schinzii)* kaitse tegevuskava[[5]](#footnote-5) toob samuti välja, et rüdi raba elupaik on ohustatud kraavide tõttu, kuna rabade servades või raba läbivad kraavid põhjustavad lagerabade metsastumist ja rüdile sobiva avatud pesitsusbiotoobi kadumist[[6]](#footnote-6). Sellest võib järeldada, et kuivenduseks rajatud kraavide sulgemine või paisutamine on liigi elupaiga tingimustele positiivse mõjuga tegevus.

Elbu ja Siunina turbatootmisalade taastamine sooalaks omab eelduste kohaselt soodsat mõju Elbu niidurüdi püsielupaigale, kui selle käigus vähendatakse oluliselt tänaseks tekitatud turbatootmisalade kuivendavat mõju.

**2.3. Muud kaitstavad loodusobjektid**

Lavassaare tootmisala kattub loodenurgast III kaitsekategooria alla kuuluva tedre (*Tetrao tetrix*, tunnus KLO9117016) ja liivatüll (*Charadrius hiaticula*, tunnus KLO9129713) elupaigaga. Ühtlasi kattub Lavassaare korrastav turbatootmisala ala II kaitsekategooria liigi väikeluik (*Cygnus columbianus bewickii,* tunnusKLO9129166) puhkealaga. mis turba kaevandamist ei piira.

Elbu tootmisala kattub kirdenurgas III kaitsekategooria taime − harilik porss (*Myrica gale*) kasvukohaga (tunnus KLO9330763) ning III kaitsekategooria liikidega soo-loorkull (*Circus pygargus*, tunnus KLO9113163), hoburästas (*Turdus viscivorus*, tunnus KLO9113313) ja sookurg (*Grus grus,* tunnus KLO9113238) elupaikadega.

Elbu ja Siunina korrastatavad turbatootmisalad piirnevad Elbu niidurüdi püsielupaigaga, mis on elupaigaks ka paljudele teistele kaitstavatele linnuliikidele: II kaitsekategooria liigid mustsaba-vigle (*Limosa limosa*, tunnus KLO9113254), sarvikpütt (*Podiceps auritus*, tunnus KLO9113286) ning III kaitsekategooria liigid väikekoovitaja (*Numenius phaeopus*, tunnus KLO9113264), suurkoovitaja (*Numenius arquata*, tunnus KLO9113261), rüüt (*Pluvialis apricaria*, tunnus KLO9113284), mudatilder (*Tringa glareola*, tunnus KLO9113305), punajalg-tilder (*Tringa tõtanus*, tunnus KLO9113312), teder (*Tetrao tetrix*, tunnus KLO9129637) ja sookurg (*Gruz gruz*, tunnus KLO9113241).

**2.4. Inimese tervis ja heaolu ning elanikkond**

Füüsikaliste omaduste poolest (pruunikaskollane värvus, kõrge hapenduvus ja orgaanikasisaldus) on turbalasundi vesi joogiveena kasutamiseks kõlbmatu. Piirkonnas kasutatakse joogiveena peamiselt Siluri-Ordoviitsiumi Pärnu põhjaveekogumi vett, mis on maapinnalt esimene piisava veeandvusega veekiht.

Lavassaare ja Elbu turbatootmisalade vahele jäävas Pitsalu külas asub EELIS andmetel 2 puurkaevu, mis asuvad Mäesauna (18801:003:0121, PRK0007962) ja Anni (18801:003:0075, PRK0052560) maaüksustel. Lisaks asub Elbu turbatootmisalal puurkaev PRK0016866. Puurkaevude sügavused jäävad vahemikku 38-44 m ning kõik avavad Siluri-Ordoviitsiumi Pärnu põhjaveekogumit.

Elbu turbatootmisalast loodesse ja Lavassaare turbatootmisalast kirdesse jäävas Maima külas asub EELIS andmetel 7 puurkaevu, mis kõik avavad samuti Siluri-Ordoviitsiumi Pärnu põhjaveekogumit.

Arvestades, et lähipiirkonnas asuvad puurkaevud on ~30-40 m sügavused ega ava maapinnalt esimest veekihti, ei mõjuta turbatootmisalade taastamine piirkonna elanike veevarustust. Veerežiimi muutused toimuvad taassoostumisel eelkõige soosetete veekihis ega ulatu 30 m sügavuseni maapinnast.

Soo taastamise eelduseks on veetaseme tõstmine turbapinna lähedale, mis tagab sobivad tingimused soodele iseloomuliku taimkatte arenguks. Veetaseme tõstmiseks tuleb alale rajada paisud ja veetõkkevallid. Kui turbatootmisalaga piirnevate kinnistute omanikud ei anna kooskõlastust veetaseme tõstmiseks, on vajalik eraldada taastatav ala piirnevatest kinnistutest veetõkkevallidega ning säilitada kogujakraavide läbilaskvus ja vajadusel kogujakraavid ning neil olevad truubid rekonstrueerida. Eesvoolule või põhikogujakraavidele tuleb vajadusel ehitada regulaatorid, et suurvee perioodil oleks liigvee ärajuhtimiseks võimalik vastavalt veetasemele need kas sulgeda või avada. Veeregulaatorite kogus ja asukohad määratakse korrastamisprojektis maavara ammendamise järgselt.

**3. Hinnang keskkonnamõju olulisusele**

**3.1. Mõju suurus, tugevus, kestvus, sagedus, pöörduvus**

Maavara kaevandamise tulemusena on maastik mäeeraldise piires täielikult muutunud, kuid selle kvalitatiivne muutus taastatakse korrastamisega. Kaevandatud ala korrastamisel luuakse tingimused taassoostumiseks, lõpeb kaevandamisega kaasnev keskkonnahäiring. Tootmisala korrastamine ei ole eeldatavalt olulise ebasoodsa keskkonnamõjuga tegevus. Eelduste kohaselt kaasnevad korrastamisega soodsad mõjud taastamisaladel olevatele ja nendega piirnevatel aladel teadaolevatele kaitsealustele liikidele, kui korrastamistööde planeerimisel ja tegemisel järgitakse kaitsealuste linnuliikide spetsiifikat ja pesitsusaegasid.

Soo taastamiseks sobivate tingimuste loomiseks tõstetakse veetase turbapinna lähedale paisude ja veetõkkevallidega. Kraavide sulgemisel võib veetase tõusta ka taastatava alaga piirnevatel aladel, mis toob kaasa mõningase veerežiimi muutuse ümbritsevatel eramaadel, kuid vajadusel (eramaaomanike nõusoleku puudumisel) on võimalik ümbritsevad eramaad eraldada korrastatavast alast veetõkkevallidega ning säilitada kogujakraavide läbilaskvus ja vajadusel kogujakraavid ning neil olevad truubid rekonstrueerida ning seeläbi säilitada eraomandis maadel toimiv kuivendussüsteem. Seega on võimalik veerežiimi muutus vähese lokaalse mõjuga ning tootmisala korrastamine ei ole eeldatavalt olulise keskkonnamõjuga tegevus.

Korrastamisel kasutatakse samu masinaid, mida kaevandamisel. Korrastamistööde käigus ei ole ette näha olulise keskkonnamõju tekkimist: veerežiimi muutus ja sellega kaasnev võimalik mõju peab olema kajastatud korrastamisprojektis ning vajadusel tuleb rakendada leevendusmeetmeid; piirtasemeid ületavat müra ja õhusaastet ei teki. Korrastamistööde käigus kuivendamise mõju kaob, mis võib piirnevaid alasid mõjutada. Muutub ka väljajuhitava vee hulk ja sellest saavad mõjutatud ka veekogud, kuhu vett juhiti. Korrastamise lõpetamise järgselt on alale loodud soodsad tingimused taassoostumiseks.

Turbatootmisala korrastamisel on positiivne mõju nii keskkonnale kui ka ümbritsevale elanikkonnale. Lõpetatakse turbatootmisalalt kuivendusvee väljajuhtimine ning suletakse kraavid, et veetase saaks alal tõusta. Sellega tekitatakse võimalused märgala taastumiseks. Lakkavad turbatootmisega kaasneda võivad häiringud (õhusaaste, müra, masinate liikumine teedel jne).

Soodel on oluline roll kliima kujundamisel, sidudes või emiteerides kasvuhoonegaase. Mahajäetud ja kasutusel olevad turbatootmisalad omavad mõju süsinikuringele, veerežiimile, bioloogilisele ja maastikulisele mitmekesisusele. Kuivendatud tootmisalad on CO₂ allikad, kuna kaevandamise tõttu on veetase madal ja fotosünteesiv taimestik eemaldatud. Turbatootmisalale taassoostumiseks sobivate tingimuste loomisel peatatakse turbakadu ja vähendatakse kasvuhoonegaaside emissioone. Kliima seisukohast Lavassaare ja Elbu turbatootmisala korrastamise tulemusena kasvuhoonegaaside summaarne emissioon atmosfääri väheneb, millega kaasneb positiivne mõju.

**3.2. Mõjuala ulatus**

Mõjuala ulatub lähimate veekogudeni lõunasuunas, kuna tootmisaladelt läbi väljalaskude ärajuhitava vee hulk väheneb. Enim avaldab see mõju Maima peakraavile ja seeläbi ka Audru jõele, vähendades neis vee hulka ja toitainete sisaldust. Toitainete sisalduse vähendamine omab veekogudele positiivset mõju, veehulga vähenemine on tõenäoliselt nii minimaalne, et veerežiimi ei mõjuta. Samas jätkub teistelt ümberkaudsetelt turbatootmisaladelt vee ärajuhtimine, seega kuivenduse mõju veekogudele täielikult ei kao.

**3.3 Mõju ilmnemise tõenäosus**

Olulisuse hinnang on kokkuleppeline. Teaduses on laiemalt kasutuses 5% ja 10% piir, mis tähendab, nähtus peab olema mõjutatud vähemalt 5% või 10% ulatuses ja seejuures nimetatud erinevus peab lisanduma looduslikule varieeruvusele .

Olemasoleva objektiivse teabe põhjal ei teki kavandatava tegevuse käigus olulist negatiivset mõju keskkonnale ega inimese heaolule. Tegevus avaldab teatavat positiivset mõju.

**3.4 Mõju piiriülesus**

Riigipiiri ülest mõju ette näha ei ole, riigipiir asub rohkem kui 40 km kaugusel lõunas.

**3.5 Mõju Natura 2000 võrgustiku alale**

Lavassaare, Elbu ja Siunina turbatootmisalad ei kattu ühegi Natura 2000 võrgustiku alaga.

Lavassaare korrastatav turbatootmisala piirneb vahetult Lavassaare loodus- ja linnualaga[[7]](#footnote-7).

Lavassaare loodusalal on kaitstavad elupaigatüübid huumustoitelised järved ja järvikud (3160), kuivad niidud lubjarikkal mullal (6210), puisniidud (6530), rabad (7110), siirde- ja õõtsiksood (7140), vanad laialehised metsad (9020), siirdesoo- ja rabametsad (91D0).

Lavassaare linnuala on moodustatud linnudirektiivi I lisa linnuliikide ja I lisast puuduvate rändlinnuliikide elupaikade kaitseks. Liigid, kelle elupaiku kaitstakse, on kaljukotkas *(Aquila chrysaetos)*, niidurüdi e niidurisla *(Calidris alpina schinzii)*, soo-loorkull *(Circus pygargus)*, väikeluik *(Cygnus* *columbianus bewickii)*, laululuik *(Cygnus cygnus)*, karvasjalg-viu e taliviu *(Lagopus* *lagopus)*, punaselg-õgija *(Lanius collurio)*, hallõgija *(Lanius excubitor)*, väikekajakas *(Larus minutus)*, naerukajakas *(Larus ridibundus)*, mustsaba-vigle *(Limosa limosa)*, väikekoovitaja *(Numenius phaeopus)*, tutkas *(Philomachus pugnax)*, rüüt *(Pluvialis* *apricaria)*, sarvikpütt *(Podiceps auritus)*, teder *(Tetrao tetrix tetrix)*, metsis e mõtus *(Tetrao urogallus)*, mudatilder *(Tringa glareola)*, punajalg-tilder *(Tringa totanus)*, kiivitaja *(Vanellus vanellus)*.

Tegevusel on eeldatavasti positiivne mõju nii Lavassaare loodus- kui linnuala kaitse-eesmärkidele. Otsene mõju on eeskätt loodus- ja linnualaga piirnevate turbaväljakute piirdekraavide sulgemisel, millega kaasneb veetaseme tõus turbapinnases ja paraneb kuivendusest mõjutatud sooelupaikade seisund. Pikas perspektiivis luuakse eeldused kaitse-eesmärgiks olevate elupaigatüüpide ja seeläbi liikide elupaikade pindala suurenemiseks.

**3.6 Kavandatava tegevuse koosmõju muude asjakohaste toimuvate või mõjualas planeeritavate tegevustega**

Tootmisalasid ümbritsevad valdavalt turbatootmisalad. Lõplik korrastamisprojekt tuleks kooskõlastada piirnevate kinnistute omanikega, kui turbatootmisalade korrastamise suunaks on soo taastamine.

**3.7 Ebasoodsa mõju tõhusa ennetamise, vältimise, vähendamise ja leevendamise võimalused**

Korrastamistööde tegemise käigus on olulise ebasoodsa mõju avaldumine eeldatavalt vähetõenäoline. Korrastamisel luuakse soodsad tingimused taassoostumiseks. Korrastamisprojekti koostamisel (ja vajadusel ka tööde läbiviimisel) peab osalema vastavaid teadmisi ja kogemusi omav sooteadlane. Veerežiimi muutmine veetaseme tõstmiseks tuleb kooskõlastada tootmisalaga piirnevate kinnistute omanikega, et välja selgitada ja vajadusel teha kokkulepped leevendusmeetmeteks.

**4. Eelhinnangu järeldus**

Keskkonnaameti hinnangul puudub kavandataval tegevusel oluline keskkonnamõju. Otsustajal on piisavalt teavet, et jätta KMH algatamata, mistõttu KMH ei ole vajalik järgmistel põhjustel:

- kavandatav tegevus ei mõjuta oluliselt kaitsealasid, kaitstavate liikide elupaikasid ega Natura 2000 võrgustiku alasid;

- kavandatava tegevusega ei kaasne olulist keskkonnamõju veele ega välisõhule, samuti ei ületata piirmäärasid müra ega õhusaastatuse osas. Tegevusega ei kaasne koosmõju teiste tegevustega;

- kavandatava tegevusega ei kaasne mõju inimeste tervisele, heaolule ja varale, samuti avariiolukordi ega suurõnnetusi;

- korrastamise käigus taastatakse märgalale ja metsamaale iseloomulik veerežiim;

- korrastamisega taastatakse maa-ala kvalitatiivne ilme ning soodsad tingimused märgala tekkeks.

KeHJS § 11 lõike 8¹ kohaselt KMH algatamata jätmise otsus peab muu hulgas sisaldama asjakohaseid KeHJS § 6¹ lõike 1 punkti 6 alusel esitatud kavandatava tegevuse erisusi või keskkonnameetmeid muidu ilmneda võiva olulise ebasoodsa keskkonnamõju vältimiseks või ennetamiseks. Määruse nr 31 § 5 lõike 2 järgi, kui eelhinnangu järelduseks on kavandatava tegevuse KMH algatamata jätmine, esitatakse eelhinnangus põhjendatud juhul ettepanekud vajalikeks keskkonnameetmeteks.

KeHJS § 3³ lõike 1 järgi keskkonnameetmed on kavandatava tegevuse elluviimisega kaasneva ebasoodsa keskkonnamõju ennetamise, vältimise, vähendamise ja leevendamise ning põhjendatud juhul heastamise meetmed. Keskkonnameetmete hulka arvatakse ka keskkonnaseire. KeHJS § 3³ lõike 2 kohaselt peavad keskkonnameetmed, sealhulgas keskkonnaseirega jälgitavate näitajate liik ja seire kestus, olema proportsionaalsed kavandatava tegevuse iseloomu, asukoha ja mahuga ning eeldatavalt avalduva keskkonnamõjuga. Keskkonnaseire määramisel ja tegemisel arvestatakse olemasoleva keskkonnaseirega.

Loa taotleja ei ole KeHJS § 6¹ lõike 1 punkti 6 alusel esitanud Keskkonnaametile teavet kavandatava tegevuse erisuste või võetavate keskkonnameetmete kohta, millega loa taotleja kavandab vältida või ennetada muidu ilmneda võivat olulist ebasoodsat keskkonnamõju. Turbatootmisala korrastamisel tuleb kaasata vastavate kogemustega sooteadlane.

**II. MENETLUSOSALISTE ÄRAKUULAMINE**

Keskkonnaamet saatis KeHJS § 11 lõike 2² ja haldusmenetluse seaduse § 40 lõike 2 alusel xx kirjaga nr xx Lavassaare ja Elbu turbatootmisala korrastamistingimuste taotlusele koostatud keskkonnamõjude eelhinnangu ja KMH algatamata jätmise otsuse eelnõu arvamuse avaldamiseks Põhja-Pärnumaa Vallavalitsusele, Maa-ametile ja aktsiaseltsile Tootsi Turvas, arvamuse avaldamise tähtajaga hiljemalt xx.

Põhja-PärnumaaVallavalitsus xx

Maa-amet xx.

Aktsiaselts Tootsi Turvas xx.

**III. OTSUS**

Lähtudes eelnevast, tuginedes keskkonnamõju hindamise ja keskkonnajuhtimissüsteemi seaduse § 3 lõike 1 punktile 1, § 6 lõike 2 punktile 2, § 6¹ lõigetele 3 ja 5, § 9 lõikele 1, § 11 lõigetele 2, 2², 2³, 4, 8 ja 8¹, keskkonnaministri 16.08.2017 määrusele nr 31 „Eelhinnangu sisu täpsustatud nõuded“ **otsustab Keskkonnaamet:**

**3.1. Jätta algatamata keskkonnamõju hindamine Lavassaare ja Elbu turbatootmisala korrastamistingimuste taotluse menetluse raames.**

**3.2. Keskkonnameetmeid muidu ilmneda võiva olulise ebasoodsa keskkonnamõju vältimiseks või leevendamiseks ei määrata, kuna need ei ole korrastamistingimuste andmise ajal teada. Korrastamisprojekti koostamisse (ja vajadusel ka korrastamistöödesse) tuleb kaasata vastavate kogemustega sooteadlane. Kui korrastamise käigus ilmnevad olulised ebasoodsad keskkonnamõjud, siis lahendatakse need operatiivselt ning kaasates asjaomaseid asutusi ja isikuid.**

**3.3. Täiendavad keskkonnauuringud ei ole vajalikud.**

Keskkonnaamet teavitab KeHJS § 12 lõike 1¹ punkti 2 kohaselt käesolevast KMH algatamata jätmisest 14 päeva jooksul ametlikus väljaandes Ametlikud Teadaanded ning puudutatud isikuid ja teisi menetlusosalisi eraldi kirjaga.

1. Kättesaadav: <https://infoleht.keskkonnainfo.ee/GetFile.aspx?fail=1525238488> [↑](#footnote-ref-1)
2. Lavassaare looduskaitseala kaitsekorralduskava 2017 – 2026 pt 2.2 [↑](#footnote-ref-2)
3. Lavassaare looduskaitseala kaitsekorralduskava 2017 – 2026 pt 2.1.1.8. [↑](#footnote-ref-3)
4. Keskkonnaministri määruse „Elbu niidurüdi püsielupaiga moodustamine ja kaitse-eeskiri”  
   eelnõu seletuskiri [↑](#footnote-ref-4)
5. Kinnitatud Keskkonnaameti peadirektori 28.03.2018 käskkirjaga nr 1-1/18/140, kättesaadav <https://keskkonnaamet.ee/elusloodus-looduskaitse/looduskaitse/liigikaitse#linnud> [↑](#footnote-ref-5)
6. Niidurüdi *(Calidris alpina schinzii)* kaitse tegevuskava pt 2.1.1 [↑](#footnote-ref-6)
7. Vabariigi Valitsuse 05.08.2004 korraldus nr 615 „Euroopa Komisjonile esitatav Natura 2000 võrgustiku alade nimekiri“ [↑](#footnote-ref-7)